Brian Mikkelsen (KF), 2002-03-13:
Umiddelbart efter at regeringen fremsatte sit lovforslag om bl.a. nedlæggelse af DR's og TV 2's programråd, fremsatte Socialdemokratiet et beslutningsforslag om, at de selv samme programråd skulle opretholdes.
I bemærkningerne til lovforslaget og i øvrigt også i besvarelsen af nogle forskellige spørgsmål fra Kulturudvalget, har regeringen nøje redegjort for baggrunden for forslaget om at nedlægge DR's og TV 2's programråd
, men da jeg af bemærkningerne til det nu fremsatte forslag kan se, at der tilsyneladende hersker en vis usikkerhed om baggrunden for regeringens lovforslag, skal jeg her fra talerstolen meget gerne på ny redegøre for regeringens synspunkter.
Regeringen har foretaget en grundig gennemgang af offentlige råd, nævn, udvalg og lign. organer.
Hensigten med gennemgangen har været at opnå en bedre prioritering af de offentlige midler ved at nedlægge eller sammenlægge organer, som enten er overflødige eller har overlappende opgaver.
Samtidig hermed har regeringen ønsket at foretage en regelforenkling på radio- og fjernsynsområdet.
Jeg vil imidlertid gerne her fastslå, at forslaget om ophævelse af programrådene ikke er stillet, fordi regeringen synes, at programrådenes arbejde og opgaver i sig selv er uden værdi.
Regeringen finder blot, at det bør være op til DR og TV 2 selv at tage stilling til, hvordan dialogen med befolkningen nærmere bør tilrettelægges og gennemføres.
Det giver jo også mulighed for at inddrage andre parter og interessenter i en folkelig debat om programvirksomheden end de organisationer, der hidtil har været inddraget gennem deres repræsentation i programrådene.
Regeringen er selvfølgelig opmærksom på, at regelforenklingen i princippet åbner op for, at DR og TV 2 beslutter, at der ikke er et særlig stort behov for systematiseret dialog med befolkningen.
Derfor - og det er vigtigt at understrege - er det også hensigten og målet i den kommende mediepolitiske aftale at præcisere disse stationers public service-forpligtigelser med henblik på at sikre den nødvendige dialog omkring stationernes programvirksomhed.
Forslagsstillerne har udtrykt bekymring for, at regeringen på den måde vil til at blande sig i selve programvirksomheden og programplanlægningen.
Jeg vil gerne understrege, at det selvfølgelig ikke er tilfældet overhovedet.
Det tilstræbes alene fra regeringens side at fastslå, at DR og TV 2 som en del af public service-ansvaret skal sørge for, at der skabes de nødvendige rammer for dialog med brugerne om stationernes programvirksomhed.
Der er således på ingen måde tale om, at regeringen med dette tiltag vil til at blande sig i beslutningerne om programvirksomheden og programplanlægningen.
Sådan som jeg har forstået
forslagsstillernes bemærkninger, er deres væsentligste argument for en opretholdelse af programrådene, at et public service-medie skal fastholde en organiseret dialog med brugerne.
Som jeg har forsøgt at redegøre for, er regeringen fuldstændig enig i dette mål.
Vejene skilles blot ved metoden.
Dette mål mener regeringen bedst opnås ved den løsning, som regeringen har beskrevet i lovforslaget og dets bemærkninger.
På den baggrund kan regeringen ikke støtte det stillede forslag til folketingsbeslutning og anbefaler derfor Tingets medlemmer at stemme nej til beslutningsforslaget.
Med de her indledende bemærkninger vil jeg overlade talerstolen til de respektive ordførere, således at vi også kan få en debat om dels beslutningsforslaget, dels de øvrige elementer i regeringens lovforslag.